Okresná prokuratúra Nitra 
Damborského 1, 949 99 Nitra 1

Sp. zn. : 1 Pv 506/11/4403	Nitra, 25.1.2012
EEČ : 2-32-13-2012

U Z N E S E N I E

Trestná vec:	obvinený XXXXX 
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Nitra
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
Skutková veta:
Dňa 19.06.2011 okolo 13.25 hod. v Nitre na Hviezdoslavovej ul. v Obchodnom dome Kaufland z predajných priestorov odcudzil jednu fľašu alkoholu zn. Grants 0,7 l tým spôsobom, že si ju schoval pod bundu a prešiel bez zaplatenia cez vstup do obchodného domu pri informáciách, kde bol zadržaný zamestnancom obchodného domu, čím spôsobil s.r.o. Kaufland Management SK škodu vo výške 14,99,- Eur a uvedeného konania sa dopustil napriek tomu, že rozkazom o uložení sankcie za priestupok Obvodného úradu Nitra sp. zn. Pk-1607/2010/12151-AR zo dňa 19.08.2010, právoplatným dňa 23.09.2010, bol naposledy uznaný vinným z priestupku proti majetku podľa § 50 odsek 1 Zákona č. 372/1990 Zb. o priestupkoch v znení neskorších predpisov a bola mu uložená pokuta vo výške 30,- Eur.  

Právna veta:
Pretože obvinený nebol v čase činu pre nepríčetnosť trestne zodpovedný.

Odôvodnenie:

Poverený príslušník Obvodného oddelenia PZ Nitra - Klokočina uznesením sp. zn. ORP-2403/KL-NR-2011 zo dňa 11.08.2011 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX za prečin krádeže podľa § 212 odsek 2 písmeno f) Trestného zákona na skutkovom základe opísanom vo výroku tohto uznesenia a po vykonaní skráteného vyšetrovania predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno e) Trestného poriadku.
 Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť  alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Poverený príslušník PZ na základe príkazu Okresného súdu v Nitre sp. zn. 3Tp/571/2011 zo dňa 23.09.2011 podľa § 148 odsek 1, odsek 2 Trestného poriadku uznesením sp. zn. ORP-2403/NR-NR-2011 zo dňa 07.10.2011 podľa § 142 odsek 1 Trestného poriadku pribral do konania znalcov z odboru zdravotníctvo a farmácia odvetvie psychiatria XXXXX a XXXXX za účelom skúmania duševného stavu obvineného, ktorí vypracovali písomný znalecký posudok, v zmysle záverov ktorého u obvineného XXXXX zistili závažnú duševnú poruchu a to schizofréniu paranoides, ktorá má podstatný vplyv na  jeho rozpoznávacie a ovládacie schopnosti. V čase spáchania skutku nevedel a nemohol ovládať svoje konanie a nevedel rozpoznať nebezpečnosť svojho konania pre spoločnosť. 
S poukazom na vyššie citované zákonné ustanovenia a na tú skutočnosť, že obvinený XXXXX v čase spáchania činu nemohol rozpoznať jeho protiprávnosť  alebo ovládať svoje konanie, teda bol nepríčetný a nie je trestne zodpovedný, som rozhodla tak, ako je to uvedené vo výroku tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka